Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2022/C 182/05)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Alubia de Anguiano“

ELi nr: PDO-ES-02642 – 14.10.2020

KPN ( X ) KGT ( )

1. Nimetus

„Alubia de Anguiano“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Kaitstud päritolunimetusega „Alubia de Anguiano“ hõlmatud toode on liblikõieliste sugukonda, liiki Phaseolus vulgaris L, sorti „El Encinar“ kuuluva lattoa kuivad lüditud seemned, mida toodetakse ja pakendatakse Anguiano kommuunis.

Sort „El Encinar“ on aretatud mitmest kohalikust ökotüübist, mida põllupidajad on sajandite jooksul välja valinud, püüdes parandada selle viljakust ja kvaliteediomadusi. Lattuba on kasvult indeterminantne (piiramatu kasvuga), pikkade sõlmevahedega, mistõttu see tuleb hea arengu tagamiseks kinnitada lattidele. Taime kasvutsükkel kestab 120–180 päeva.

„Alubia de Anguiano“ on järgmiste omadustega kaunvili: keskmise suurusega, ovaalse kujuga, lillat värvi või veinipunane, vähese heleduse ja küllastatusega, õhukese kestaga, vähese oblikhappesisaldusega (ligikaudu 625 mg/kg) ning suure veeimavusega (vähemalt 95 %), kui neid enne keetmist leotatakse. Selle tulemusel oad pehmenevad ning keetmisaeg lüheneb, tänu millele on tegemist väga kvaliteetse kulinaarse tootega.

Suurus keskmine Laius 5,80 ± 0,5 mm Pikkus 10,95 ± 1 mm Paksus 5,10 ± 0,5 mm 100 seemne kaal (g) 38,36 ± 1,19 Tihedus, g/cm3 1,37 ±0,03 Kõvadus (survekatse) (N/mm2) 0,58 ±0,10 Veeimavuse protsent ≥ 98 ±3,29 Kõvadus pärast leotamist (survekatse) (N/mm2) 0,07 ±0,02 Kõvadus (torkekatse) (N/mm2) 6,41 ±1,25 Kõvadus pärast leotamist (torkekatse) (N/mm2) 0,3 ±0,03 Kuju ovaalne Erksus läikiv Värvus lillakas/veinipunane Tähnid puuduvad Muster muster puudub

Pakendatuna peavad oad olema terviklikud, terved ja plekkideta, välja arvatud väga kerged täpid pinnal, mis ei tohi kahjustada üldist välimust või kvaliteeti või pakendi esitusviisi. Seemnete niiskussisaldus ei tohi ületada 17 %. Seeme peab olema suurem kui sorteerimissõela 5millimeetrine ava.

Ubade „Alubia de Anguiano“ kulinaarsetel omadustel, mis on seotud selle reageerimisega keetmisele, on otsene mõju selle iseloomulikule maitsele keedetuna. Oad ei moodusta klompe, vaid jäävad terviklikuks ja rikkumatuks ning on maheda võise tekstuuriga. Kest on märkamatu ja konsistents tundub suus väga meeldiv.

Tänu nendele omadustele on oad turul väga nõutud ning neid saab loomingulisel toiduvalmistamisel väga kergesti ja mitmekesiselt kasutada. Oad „Alubia de Anguiano“ valmivad väga lihtsalt ja kiiresti ning ei purune ka ülekeetmisel.

3.3. Sööt ja tooraine

–

3.4. Tootmise erietapid, mis peavad toimuma määratletud geograafilises piirkonnas

Kõik kaitstud päritolunimetusega ubade „Alubia de Anguiano“ tootmise, lüdimise, kuivatamise, säilitamise ja ettevalmistamisega seotud protsessid peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kuigi pakendamine ja märgistamine toimub pärast tootmist kohapeal, teevad seda ettevõtjad, kes on päritolunimetusega seoses registreeritud, ja seda peetakse kvaliteedi tagamisel ning asjakohase jälgitavuse ja järelevalve kindlustamisel otsustavaks. Põhjuseks on asjaolu, et oad on selline toode, mida saab kergesti segada muud päritolu ubadega, põõsasubadega või muude sortide või ubadega, mida ei ole nõuetekohaselt säilitatud. Sellega kaitstakse ka toote mainet.

Pakendamine võib toimuda käsitsi või automaatsete või poolautomaatsete kaalumisseadmete abil. Kasutatakse pakendeid netokaaluga 0,5, 1, 2 ja 3 kg. Toitlustussektorile müümisel võidakse kasutada ka 5, 10 ja 20 kg kotte.

Tingimusel, et viidatakse kaitstud päritolunimetusele ja kehtestatud on asjakohane järelevalvesüsteem toote jälgitavuse tagamiseks kuni lõpptarbijani, on ette nähtud ümberpakendamise võimalus ning üksikud tootjad saavad lähetada hulgisaadetisi, millele märgistused lisatakse hiljem. Vajaduse korral tuleb nendest toimimisviisidest teavitada juhtasutust või muud pädevat asutust.

3.6. Sellise toote märgistamise erieeskirjad, millele registreeritud nimetus viitab

Iga pakendi märgistus peab olema nummerdatud ning sisaldama järgmist: kaitstud päritolunimetusega ubade „Alubia de Anguiano“ nimetus, selle logo ja (eraldi visuaalsel väljal) ubade saagikogumise aasta.

Kõik kirjelduses esitatud nõuetele vastavad tootjad ja töötlejad saavad juurdepääsu spetsiaalsele logole, millega toode tähistatakse.

4. Geograafilise piirkonna täpne määratlus

Määratletud geograafiline piirkond hõlmab Anguiano kommuuni (pindala kokku 90,89 km2), mis asub Rioja Alta piirkonna Sierra ringkonnas.

5. Seos geograafilise piirkonnaga

Tänu määratletud geograafilise piirkonna konkreetsetele kliima- ja mullatingimustele ning kohalike tootjate ja töötlejate asjatundlikkusele on tagatud, et toote omaduste ja kvaliteedi ning geograafilise piirkonna vahel on olemas põhjuslik seos.

Toote kvaliteet või omadused

Oad „Alubia de Anguiano“ on saadud eranditult sordist „El Encinar“ ning erinevad muudest sortidest saadud ubadest punktis 3.2 kindlaks määratud füüsikaliste eriomaduste poolest. Need on aga ka naaberpiirkondades kasvatatavatest ubadest märgatavalt erinevad. Selles geograafilises piirkonnas kasvanud oad on erilised oma märkimisväärse kaalu, tiheduse ja reoloogiliste omaduste (vastupidavus deformeerumisele või pragunemisele) poolest ning oma suure veeimavusvõime poolest, kui neid enne keetmist leotada.

Tänu ubade suurele veeimavusvõimele on võimalik vähendada nende kõvadust, mõõdetuna torkekatsega, väärtuselt 6,4 N/mm2 väärtuseni 0,30 N/mm2, mis kiirendab ka tärklise geelistumise ja valkude denatureerimisprotsesse ning lühendab keetmisaega. Oad „Alubia de Anguiano“ ei purune ka ülekeetmisel. Sellel omadusel on maitsele otsene mõju ning kombineerituna muude omadustega annab see tootele tema hea kulinaarse kvaliteedi.

Looduslikud tegurid

Pinnamood

Anguiano kommuun asub Najerilla jõe kesk-/ülemjooksul. Kaitstud piirkonna kõrgus on 600 m Najerilla jõe madalaimas osas ja kuni 750 meetrit kõrgematel aladel, kus on selle põllumajanduskultuuri kasvatamise selged piirid. Pinnamood koosneb reast tippudest ja massiividest ning tänu sellele esinevad sageli suured kõrguserinevused, mis takistavad mulla erosiooni (evolutsiooni).

Tänu järskudele nõlvadele ja lubjarikaste kaljude struktuurile on kujunenud rusukalded, kuhu peaaegu ei ole tekkinud mulda. Nendele piirkondadele viitamisel nimetatakse väheviljakat mulda ning ube „Alubia de Anguiano“ kasvatatakse siin muudel meetoditel kui kõrvalpiirkondades, millel ei ole samu omadusi.

Mullatingimused

Need tüüpilised mäestikumullad (väheviljakad ja nõrgalt arenenud) pärinevad tertsiaarajast ning koosnevad peamiselt purdkivimist ning kilt- ja liivakivist. Rusukallete kõvadus kajastub ka põllukultuuris, mis annab väiksemat saaki väiksemate seemnetena, mille kvaliteet on aga parem.

Muldadel on väga hea läbilaskevõime. See on ubade „Alubia de Anguiano“ õigeks arenguks määrava tähtsusega; need vajavad piirava tegurina niiskust. Aga liigne vesi on samuti väga kahjulik, sest see võib soodustada paljude haiguste levikut.

Selle piirkonna happelistest lubjavabadest muldadest tulenevalt on ubadel „Alubia de Anguiano“ õhem kest ja epidermise all olevad rakud sisaldavad vähem oblikhapet (ligikaudu 625 mg/kg). See parandab nende veeimavusvõimet leotamisetapis ja vähendab keetmisaega.

Kliima

Keskmine aastane temperatuur kaitstud päritolunimetusega hõlmatud piirkonnas on 9,7 oC. Keskmine kõrgeim temperatuur on 13,8 oC ning kuumimad kuud on juuli, august ja juuni (selles järjekorras). Keskmine madalaim temperatuur on 6 oC ning külmimad kuud on veebruar ja jaanuar. Temperatuur ületab 25 oC 37 päeval ja langeb alla 0 oC 58 päeval (aastas). Samuti on märkimisväärsed temperatuurierinevused väga külmade ööde ja soojemate päevade vahel. See põhjustab väiksemat saaki, aga annab ka parema kvaliteediga ube.

Mägipiirkonna spetsiifilised kliimatingimused on ubade „Alubia de Anguiano“ õigeks arenguks ideaalsed. Oad külvatakse kevadel ja saak kogutakse suvel-sügisel. Madalaim kasvutemperatuur on ligikaudu 8 oC. Madalaim idanemistemperatuur on 12 oC. Taim on väga külmatundlik ning võib hukkuda, kui temperatuur langeb alla 3 oC.

Samuti vajavad oad „Alubia de Anguiano“ õigeks arenguks niiskust. Sobiva vihmasajuga päevi, st päevi, millal sajab rohkem kui 1 liiter ruutmeetri kohta, on 80. Sademete koguhulk on 39,06 l/m2. Vihmaseimad kuud on märts, juuni ja oktoober ning väheseima vihmaga kuud on detsember, jaanuar ja mai. Koguaurumise algväärtus on 913,9 mm. Suhteline õhuniiskus on 68,33 % ja keskmine üldine kiirgustihedus 185,44 W/m2. Keskmine mullatemperatuur on 15,03 oC.

Lisaks vihmasajule on sellele põllumajanduskultuurile kasulik ka suhteliselt suur niiskus kevadel ja isegi suvel. Orupiirkondades tekib niiskus tänu päevaste ja öiste temperatuuride erinevusele ning jõgede lähedusele.

Inimtegur

Sellele geograafilisele piirkonnale on iseloomulikud ka erilised ühiskondlikud ja kultuurilised tavad. Näiteks viis, kuidas põllumajandustootjad juba väga ammustest aegadest on sorte valinud, optimaalsed kasvatamistavad, et tuua esile parimad omadused, roniubade puhul vajalik toestamine, teadmine, millal täpselt oasaaki koristada, ning nende kuivatamise looduslik protsess – kõiki neid teadmisi on omandatud ja edasi antud läbi aastate. See on ka oluline tegur kvaliteetsete ubade tootmisel ja kõigi neile iseloomulike omaduste säilitamisel võimalikult pikaks ajaks.

Et ube saaks liigitada „Alubia de Anguiano“ ubadeks, peavad seemned pärinema üksnes kohalikust toestatavast lattoa sordist „El Encinar“ ja olema täiuslikus seisundis. Siin on väga oluline kohalike tootjate asjatundlikkus, sest nemad on seemneid aastate jooksul valinud, et parandada nende kvaliteeti ja määratletud geograafilise piirkonnaga kohanemise võimet, tagades seega, et need eristuvad muudes (ka naabruses asuvates) piirkondades kasvatatavast samast sordist.

Tootjad on kogu oma elu otsinud ja valinud parimaid taimi ning sel viisil kogunenud teadmised on määrava tähtsusega ka otsustamisel, millal on parim aeg oasaaki koristada, olenevalt taimede küpsusest ja kaunade värvist.

Tootjate tehniline oskusteave on oluline õigete meetodite kasutamiseks, et taim saaks pärast väljajuurimist ja laotamist looduslikult kuivada. Kui seda tehakse põllul, tuleb olla eriti hoolikas seemnete eraldamisel, mida tehakse samuti õigel ajal, olenevalt oa niiskussisaldusest. Samuti on see ülioluline parimate ubade valimiseks kogu protsessi vältel, sest turule saab tuua ainult kvaliteetseid ube. See hõlmab nii nende terviseseisundit (pragunenud või plekilised oad eemaldatakse) kui ka asjaolu, et ühe ja sama partii oad peaksid olema ühtlaselt kuivanud ning ühesuguse niiskussisaldusega.

Arvestades, et ubade „Alubia de Anguiano“ puhul on tegemist ronitaimedega ja nende varred võivad kasvada igas suunas, tuleb maapinda paigutada latid, et tagada taime õige areng. Latid tuleb korralikult paigaldada ja kinnitada. Vaja on märkimisväärset osavust, sest tuulekahjustused võivad põhjustada suuri kahjusid, kui taimed on maha pekstud, murdunud või sõlmes. Siis tuleks ka paigaldada uued latid, millega kaasnevad täiendavad tööjõukulud.

Viimastel aastatel on punasele ronioale või lattoale (millena on tuntud ka „Alubia de Anguiano“) eraldatav pindala märkimisväärselt vähenenud. See on põhjustanud ka saagikuse vähenemist, mitte üksnes muude kasumlikumate põllumajanduskultuuride konkurentsi tõttu, vaid põhjusel, et roniubade sordid on asendatud madalakasvuliste sortidega, mille tootmiskulud on väiksemad ja mis võimaldavad kõigi kasvatamistavade täielikku mehhaniseerimist.

On tõsine oht, et lattoa seemnete liik muutub liigselt homogeenseks ja et kasutusele tuleb võtta mujalt pärit seemned, millel ei ole samu organoleptilisi omadusi kui traditsioonilistel sortidel. Veel üks ilmnenud probleem on ebaõiglane konkurents, mispuhul põõsasoa sorte müüakse lattoa sortide pähe; kuigi nende välimus on sarnane, on need halvema kvaliteediga. Oluline on teha koostööd taimede geneetiliste ressursside säilitamise ning ubade „Alubia de Anguiano“ bioloogilise mitmekesisuse tagamise nimel, täiendades selles kaitstud geograafilises piirkonnas traditsiooniliselt aretatud ja kasvatatud sordi „El Encinar“ varusid.

Samuti on teada, et kohalike sortide kaitsmine on maapiirkondadele väga kasulik, eriti kaugemates ebasoodsa olukorraga piirkondades nagu ka see geograafiline piirkond, kus kasvatatakse ube „Alubia de Anguiano“. On olemas vaieldamatud geneetilised, ühiskondlikud, kultuurilised, keskkondlikud ja majanduslikud põhjused toetada kohalike taimesortide täiendamist, säilitamist ja aretamist, Eriti kehtib see mägistes piirkondades asuvate territooriumide nagu Anguiano kohta. Selle kommuuni taimekasvatajad on teadlikud, et selliste toodete erilisuse rõhutamine on tegelikult nende ainus võimalus, kui nad peavad konkureerima teiste rohkem spetsialiseerunud tootmispiirkondadega.

Viide tootespetsifikaadi avaldamisele

Tootespetsifikaatide jaoks ette nähtud rubriigis:

https://www.larioja.org/agricultura/es/calidad-agroalimentaria

(1) ELT L 343, 14.12.2012, lk 1.